**NKT Generalforsamling**

Tak for ordet. Jeg hedder Karsten Kristiansen og repræsenterer Dansk Aktionærforening. Først og fremmest vil jeg gerne takke formanden for en god beretning.

**På sidste års generalforsamling**

På sidste års generalforsamling kommenterede jeg at vores nettoresultat i forhold til omsætning, som lå helt nede på 0,94 pct. af omsætningen.

I 2022 er det samme tal for nettoindtjeningen i forhold til omsætningen steget til 3,81 pct af omsætningen og det er en dejlig udvikling og som jeg håber forsætter de kommende år.

**Kapitalrejsning**

I det forgangne år har vi set et salg af Photonics til godt 1,5 milliarder samt et forslag her til generalforsamlingen om en kapitalforhøjelse med op til 50%. af aktiekapitalen.

En samlet kapital rejsning på op til 8 til10 milliarder

Når jeg ser på denne kapital udvidelse i forhold til vores eksisterede aktiver, synes jeg det tegner til en betydelig udvidelse af vores samlede aktivitet og produktionskapacitet

Derfor vil jeg gerne spørge om bestyrelsesformanden kunne sætte nogle ord på hvor stor en udvidelse af vores produktionskapacitet som vi vil kunne se på baggrund af ovennævnte kapital udvidelse.

**Geopolitisk risiko**

Efter den 24. februar 2022 med Ruslands invasion af Ukraine, tror jeg at der var mange virksomheder der blev opmærksom på at der er noget som hedder geopolitisk risiko og som virksomhederne bør forholde sig til.

Vi har set en række danske selskaber stå med store og vigtige beslutninger om deres russiske aktiviteter, herunder Nilfisk som jeg ved at du kender godt.

Den 24. februar 2023 annoncerede NKT en joint venture aftale om etablering af en kabelfabrik på Taiwan

Det har været kendt at Kina har et ønske om at indlemme Taiwan som en del af Kina, eventuelt igennem en militær invasion.

En investering på Taiwan kan derfor være forbundet med en geopolitisk risiko.

Derfor vil jeg gerne høre om bestyrelsesformandens overvejelser om de geopolitiske risici i forbindelse med Taiwan joint venture aftalen.

**Antal aktionærer**

Endelig er det også dejligt at se NKT har en stor aktionærkreds på mere end 31.000 aktionærer.

For nogle af os er aktieposten måske ikke den største men den kan stadig godt være af økonomisk betydning for den enkelte aktionær.

Som eksempel kunne det være 8 årige Milana fra Ukraine, som har fået en børneopsparing, der er blevet investeret i NKT.

Milana der sammen med sin mor tog flugten fra Kyiv forstaden Irpin for godt et år siden og som har boet hos mig i det forgangne år.

Derfor er det vigtigt for os mindre aktionærer at NKT er et investor venligt selskab, der afholder fysiske generalforsamlinger og deler informationen fra jeres kapitalmarkedsdage på hjemmesiden, som den fra operaen i september 2022

Med disse spørgsmål og kommentarer vil jeg gerne sige tak for jeres tid

**Svar på spørgsmål**

Bestyrelsesformanden ville ikke give bud på størrelsen af en kapital udvidelse men at formålet var at styrke NKT kapital grundlag i forbindelse med nye ordre som begynder at nærme sig 2 milliarder EURO klassen. En ny kabelfabrik tager 3 år at opfører inden at den er produktionsklar. Kapitaludvidelsen er betinget at nye store ordre til NKT, hvor ordregiveren også ser på kapitalgrundlaget i NKT. Indenfor den høje ende af Kilovolt DC kabler er der kun tre producenter på verdensplan som er NKT, Prysmian og Nexans.

I forbindelse med Taiwan joint venture aftalen indskydes der ikke kapital fra NKT men kun teknisk knowhow og teknisk hjælp. Grunden til at vi har indgået en aftale om en kabelfabrik på taiwan trods de geopolitiske risici. Det er at der er et enormt potentiale indenfor offshore vindmøller i området, hvor vores highend kilovolt DC kabler er ideelle kabler og det er uden konkurrence fra andre asiatiske kabelproducenter. Vores afkast vil være royalty og et mindre medejerskab. Og skulle der komme en invasion må vi pakke flaget sammen og rejse hjem.